Félagið á að fræða og svara spurningum ekki síst frá ungu fólki sem er að uppgötva kynhneigð sína eða fellur ekki inn í hefðbundin kyn eða kynhlutverk . Hún segir að ungt hinsegin fólk þurfi aðstoð og félagsskap . „ Ég á sjálf þá reynslu að uppgötva mína kynhneigð mjög ung og vera búsett hér , hafandi engar fyrirmyndir og í rauninni engan stað að leita á og þessu viljum við breyta . Samfélagið er auðvitað gjörbreytt frá því sem áður var , miklu opnara og viðurkenning á því að við séum ekki öll nákvæmlega eins og steypt í sama mót er auðvitað miklu meira til staðar í dag en það var . En það breytir því ekki að þetta er oft hálf einmanalegt ferli . Við þurfum að fara í gegnum mikla sjálfsrannsókn og þá er bara svo mikilvægt að hafa þennan stað að leita á , “ segir Jódís . Hátíð með dragkeppni og balli Hún segir að draumurinn sé að opna skrifstofu en þangað til muni Hinsegin Austurland halda fundi reglulega um allan fjórðunginn . Stofnfundurinn verður í Valaskjálf á Egilsstöðum klukkan þrjú á morgun , laugardag . Klukkan 20 um kvöldið verður dragkeppni í boði Hinsegin félags Menntaskólans á Egilsstöðum og klukkan 23 hefst Pallaball . „ Félagið hinsegin Austurland er ekki bara fyrir hinsegin fólk heldur alla vini ættingja og bara velunnara . Okkar vandi í dag er ekki endilega að mæta miklum fordómum heldur er það ákveðin jaðarsetning og að vera svolítið ósýnileg . Þannig að nú óskum við eftir því að fólk sýni stuðning í verki og mæti og leggi okkur lið , “ segir Jódís . Mannauður í öllum regnbogans litum Jódís Skúladóttir , lögfræðingur , skrifaði grein sem birtist á austurfrett.is sem vakti töluverða athygli . Það skrifaði hún meðal annars : Það hefur í áranna rás verið staða hinsegin fólks á landsbyggðinni að gefast upp og flýja til höfuðborgarinnar . Á Austurlandi búa rúmlega tíu þúsund einstaklingar . Við erum á öllum aldri , af öllum kynjum , kynþáttum og stéttum samfélagsins , fötluð og ófötluð . Við viljum geta boðið upp á fræðslu , ráðgjöf og viðburði sem lúta að hinsegin málefnum . Við viljum vera sýnileg og til staðar fyrir unga sem aldna sem telja sig þurfa á okkur að halda . Stofnfundur Hinsegin Austurlands , félags hinsegin fólks á Austurlandi , fjölskyldna og velunnara , verður haldinn á morgun , laugardag . Hvatinn að stofnuninni er að styðja við hinsegin fólk á svæðinu og gera það sýnilegra í austfirsku samfélagi . „ Ferlið þegar þú ert að uppgötva eigin kynhneigð og kynvitund er einmanalegt og fólk þarf þar stuðning og ráðgjöf . Það er ekki það sama að veita hana persónulega , eða í gegnum netið eða síma . Yngri einstaklingar hafa ekki endilega tækifæri til að nýta þá aðstoð sem býðst í Reykjavík eða á Akureyri . Við viljum líka vera sýnilegri og taka þátt í samfélaginu . Þetta eru helstu ástæðurnar fyrir að við viljum hafa hinsegin félag á Austurlandi , “ segir Jódís Skúladóttir , ein þeirra sem hafa haft veg og vanda að undirbúningi félagsins . Jódís kynnti hugmyndina um félagið fyrst í grein sem birtist hér á Austurfrétt í nóvember . Hún segir viðtökur við greininni hafa verið frábærar og eins hafi allir sem leitað hafi verið til í aðdraganda stofnunarinnar , jafnt fyrirtæki og stofnanir , verið félaginu jákvætt . Þá hafi fjölmargir einstaklingar sett sig í samband við undirbúningshópinn . „ Það hefur komið fólk að máli við okkur sem vill fá að leggja málefninu lið með að vera með , bæði hinsegin fólk og einstaklingar sem vilja sjá betra samfélag . Við höfum ekki mætt neinu öðru en jákvæðni og bjartsýni . “ Jódís segir þetta allt í takt við þá stefnu sem undirbúningshópurinn hafi markað . „ Þetta er í takt við það sem við viljum . Við viljum fá allt samfélagið með . Þetta er ekki lokað félag okkar sem eru hinsegin , félagið , viðburðir á þess vegum og fræðsla er öllum opið . Hver og einn hinsegin einstaklingur er hluti af fjölskyldu , vinnustað , félagslegum tengslum og öðru í samfélagi . Þess vegna viljum við hafa alla með , “ segir Jódís . Stofnfundurinn verður í Valaskjálf á Egilsstöðum og hefst klukkan 15:00 á morgun . Þar tala meðal annars fulltrúar frá Samtökunum 78 , og frá bæði intersex - - og transfólki . Síðar um kvöldið verður dragkeppni þar sem Haffi Haff og Páll Óskar verða meðal dómara en Páll Óskar spilar síðan á balli þar í kjölfarið . Mannlegi þátturinn sem Guðrún Gunnarsdóttir og Gunnar Hansson hafa umsjón með á RÚV hringdi í Jódísi í þættinum 21. nóvember og fékk hana til að segja frekar frá . Hér má hlusta á þáttinn og viðtalið hefst á mínútu 41 : 25 hér : Mannlegi þátturinn